PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/021	Bratislava 12. marca 2008	

Protimonopolný úrad Slovenskej republiky, odbor koncentrácií v správnom konaní číslo 0005/OK/2008 začatom dňa 30. 01. 2008 na základe oznámenia koncentrácie prostredníctvom splnomocneného právneho zástupcu JUDr. Viliama Karasa, advokátska kancelária MAPLE & FISH, s. r. o., Rajská 15/A, 811 08 Bratislava, vo veci koncentrácie podnikateľov CRH Denmark A/S, so sídlom Laerkevej 7, 6705 Esbjerg Ø, Dánsko, IČ: 10019958 a FERROBETON Dunaújvárosi Beton – és Vasbetonelem-gyártó Zártkörũen Mũködő Részvénytársaság, so sídlom Papírgyári út 18-22, Dunaújváros 2400, Maďarská republika, IČ: 07-10-001071,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom CRH Denmark A/S, so sídlom Laerkevej 7, 6705 Esbjerg Ø, Dánsko, IČ: 10019958 nad podnikom podnikateľa FERROBETON Dunaújvárosi Beton – és Vasbetonelem-gyártó Zártkörũen Mũködő Részvénytársaság, so sídlom Papírgyári út 18-22, Dunaújváros 2400, Maďarská republika, IČ: 07-10-001071, ku ktorej došlo na základe Zmluvy o kúpe a predaji akcií a podielov, ktorú uzatvorili dňa 13. 12. 2007 podnikateľ CRH Denmark A/S, so sídlom Laerkevej 7, 6705 Esbjerg Ø, Dánsko, IČ: 10019958 ako kupujúci a Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth, Zoltán Tóth Tamás, Dr. Andrea Zsuzsanna Rónaszéki, Balázs Dubrovszky, Szilárd Dubrovszky, Csaba Juhász, Erika Sárközi, Márta Sárközi, Dr. Nóra Szilvásy Kálmánné, Dr. Katalin Szilvásy, Balázs Vass, Gábor Vass a István Kurucz ako akcionári podnikateľa FERROBETON Dunaújvárosi Beton – és Vasbetonelem-gyártó Zártkörũen Mũködő Részvénytársaság, so sídlom Papírgyári út 18-22, Dunaújváros 2400, Maďarská republika, IČ: 07-10-001071 ako predávajúci a Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth a Zoltán Tóth Tamás ako majitelia obchodných podielov v spoločnosti 7-FŐ Kereskedelmi és Szolgáltató Korlátolt Felelőssegũ Társaság, so sídlom 2400 Dunaújaváros, Jókai út 24., Maďarská republika, IČ: 07-09-003376 ako predávajúci.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 348/2008 dňa 30. 01. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ CRH Denmark A/S, so sídlom Laerkevej 7, 6705 Esbjerg Ø, Dánsko, IČ: 10019958 (ďalej len „CRH“) prostredníctvom splnomocneného právneho zástupcu JUDr. Viliama Karasa, advokátska kancelária MAPLE & FISH, s. r. o., Rajská 15/A, 811 08 Bratislava (ďalej len „právny zástupca“), oznamuje nadobudnutie výlučnej kontroly nad podnikom podnikateľa FERROBETON Dunaújvárosi Beton – és Vasbetonelem-gyártó Zártkörũen Mũködő Részvénytársaság, so sídlom Papírgyári út 18-22, Dunaújváros 2400, Maďarská republika, IČ: 07-10-001071 (ďalej len „FERROBETON“) na základe Zmluvy o kúpe a predaji akcií a podielov, ktorú uzatvorili dňa 13. 12. 2007 podnikateľ CRH ako kupujúci a Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth, Zoltán Tóth Tamás, Dr. Andrea Zsuzsanna Rónaszéki, Balázs Dubrovszky, Szilárd Dubrovszky, Csaba Juhász, Erika Sárközi, Márta Sárközi, Dr. Nóra Szilvásy Kálmánné, Dr. Katalin Szilvásy, Balázs Vass, Gábor Vass a István Kurucz ako akcionári podnikateľa FERROBETON ako predávajúci a Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth a Zoltán Tóth Tamás ako majitelia obchodných podielov v spoločnosti 7-FŐ Kereskedelmi és Szolgáltató Korlátolt Felelőssegũ Társaság, so sídlom 2400 Dunaújaváros, Jókai út 24., Maďarská republika, IČ: 07-09-003376 (ďalej len „7-FŐ“) ako predávajúci (ďalej len „Zmluva o kúpe a predaji akcií a podielov“).

Dňa 30. 01. 2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0005/OK/2008, o čom úrad informoval oznamovateľa koncentrácie listom číslo 424/PMÚ SR/2008 zo dňa 05. 02. 2008.

Oznamovateľ koncentrácie doplnil doručené oznámenie predmetnej koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) listom zaevidovaným pod číslom 408/2008 dňa 04. 02. 2008.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky, úrad vyššie uvedeným listom číslo 424/PMÚ SR/2008 zo dňa 05. 02. 2008 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Účastník konania doplnil chýbajúce informácie a podklady podľa § 10 ods. 12 zákona a vyhlášky listom zaevidovaným úradom pod číslom 589/2008 dňa 14. 02. 2008. Doručením tohto listu sa oznámenie predmetnej koncentrácie stalo úplným a dňa 15. 02. 2008 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 659/PMÚ SR/2008 zo dňa 19. 02. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 06. 02. 2008.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných v prieskume úradu vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	CRH

Spoločnosť CRH je akciová spoločnosť, ktorá bola založená v súlade s právnym poriadkom Dánska, a ktorej akcie sú verejne obchodovateľné na burze cenných papierov v Londýne, Dubline, a New Yorku. Podľa oznámenia koncentrácie spoločnosť CRH nekontroluje priamo ani nepriamo žiadna právnická ani fyzická osoba. Kompletný zoznam dcérskych spoločností spoločnosti CRH je súčasťou spisového materiálu. 

Podnikateľské aktivity spoločnosti CRH možno rozdeliť do nasledovných kategórií:
a)	prvovýroba a predaj stavebných surovín (cement, štrky, asfalt a povrchová úprava, hotový miešaný betón, poľnohospodárske a chemické vápno);
b)	prvovýroba a predaj stavebných výrobkov s pridanou hodnotou (prefabrikované betónové výrobky, betónové panely, dlažby a strešné škridle, pálená tehla, dlažby a kachličky, izolačné materiály, bezpečnostné brány a oplotenia, výroba skla a strešné okná);
c)	distribúcia.

Na území Slovenskej republiky pôsobí spoločnosť CRH prostredníctvom týchto dcérskych spoločností:

•	Premac, spol. s r. o., so sídlom Stará Vajnorská 25, Bratislava, IČO: 17 316 138 (ďalej len „Premac“). Z oznámenia koncentrácie vyplýva, že spoločnosť Premac sa zaoberá nasledovnými podnikateľskými aktivitami:
d)	výroba a predaj prvkov vonkajšej architektúry (betónové dlažby, svahové oporné systémy, platne, plotové tvárnice, palisády, obrubníky a doplnky, odvodňovacie žľaby a hydrobloky);
e)	výroba a predaj prvkov hrubej stavby, a to:
-	murovací materiál (debniace tvárnice, bytbloky, priečkové tvárnice),
-	stropné systémy určené pre občiansku výstavbu (PREMACO – nosník s vložkou, PREDOS – veľkoplošná železobetónová doska, PREMADOS),
-	zvárané nosníky.
f)	železničný a diaľničný program (výroba a predaj nástupištných hrán, káblových žľabov, Faseton, Junior, Krainer, priekopových tvárnic TBM).

•	KAMEŇOLOMY, s. r. o., so sídlom Priemyselná č. 5, 915 17 Nové Mesto nad Váhom, IČO: 34 121 258 (ďalej len „KAMEŇOLOMY“). Hlavným predmetom podnikateľskej činnosti spoločnosti KAMEŇOLOMY je podľa oznámenia koncentrácie výroba a predaj primárnych materiálov – drveného kameniva.

•	CRH Slovensko, s. r. o., so sídlom Stará Vajnorská 25, 832 17 Bratislava, IČO: 35 944 579 (ďalej „CRH Slovensko“). Spoločnosť CRH Slovensko v súčasnosti nevykonáva podľa oznámenia koncentrácie žiadnu podnikateľskú činnosť.

Na základe vyššie uvedených skutočností úrad dospel k záveru, že spoločnosť CRH je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	FERROBETON

Spoločnosť FERROBETON je akciová spoločnosť založená a fungujúca podľa právneho poriadku Maďarskej republiky. V súčasnosti má spoločnosť FERROBETON 20 akcionárov, pričom jeden z akcionárov je spoločnosť 7-FŐ a ostatní akcionári sú fyzické osoby Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth, Zoltán Tóth Tamás, Dr. Andrea Zsuzsanna Rónaszéki, Balázs Dubrovszky, Szilárd Dubrovszky, Csaba Juhász, Erika Sárközi, Márta Sárközi, Dr. Nóra Szilvásy Kálmánné, Dr. Katalin Szilvásy, Balázs Vass, Gábor Vass a István Kurucz.

Podľa oznámenia koncentrácie pôsobí spoločnosť FERROBETON v oblasti stavebných materiálov a je zapojená do výroby, dodávok a montáže prefabrikovaných betónových dosiek (stavebných prvkov, betónových dosiek, nosníkov, stĺpov a lisovaných betónových prvkov).

Spoločnosť FERROBETON je majiteľom obchodných podielov a vykonáva priamu alebo nepriamu kontrolu v nasledovných dcérskych spoločnostiach:
•	VSTR-ÁÉV, Dunakeszi, Szélesdűlő 0136 hrsz., Maďarská republika,
•	VSTR VB, Dunakeszi, Szélesdűlő 0136 hrsz., Maďarská republika,
•	BVM Szobeton Kft, Szolnok, Piroskai u., Maďarská republika,
•	Ferrokomplex Kft, Dunaújváros, Papirgyári u. 18-22, Maďarská republika,
•	TransCom, s. r. o., Sládkovičova 8, 943 02 Štúrovo, Slovenská republika,
•	FÉRA KFT, Dunaújváros, Verebély u. 25, Maďarská republika,
•	BÉV ZRT, Pécs-Hird, Maďarská republika,
•	Dunaépfu Kft, Dunaújváros, Papirgyári u. 18-22, Maďarská republika,
•	TBG Dunakeszi Kft, Dunakeszi, Szélesdűlő 0136 hrsz., Maďarská republika,
•	VSTR Románia, Marosvásárhely, Rumunsko,
•	Szolnok-Mixer Kft, Szolnok, Piroskai u., Maďarská republika.

Spoločnosť FERROBETON je majiteľom obchodných podielov, ale nevykonáva priamu ani nepriamu kontrolu v nasledovných spoločnostiach:
•	3Beton Kft., 77300 Kalus, B. Hmelynickij u. 109. kraj Ivano-Frankovsk, Ukrajina,
•	KAVICS-KER Kereskedelmi és Szolgáltató Kft., 2400 Dunaújváros, Béke tér. 3, Maďarská republika,
•	BETON-PLUSZ Betonipari Gyártó, Kereskedelmi és Szolgáltató Kft., 2400 Dunaújvaros, Papirgyári út 36, Maďarská republika.

Na území Slovenskej republiky pôsobí spoločnosť FERROBETON prostredníctvom dcérskej spoločnosti TransCom, s. r. o., Sládkovičova 8, 943 02 Štúrovo, Slovenská republika (ďalej len „TransCom“). Spoločnosť TransCom sa podľa oznámenia koncentrácie zaoberá na území Slovenskej republiky dovozom a následným predajom predpätých stropov pre občiansku výstavbu.

Vzhľadom na to, že spoločnosť FERROBETON je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe predložených podkladov a informácií úrad zistil, že akcionármi spoločnosti FERROBETON je v súčasnosti spoločnosť 7-FŐ a fyzické osoby Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth, Zoltán Tóth Tamás, Dr. Andrea Zsuzsanna Rónaszéki, Balázs Dubrovszky, Szilárd Dubrovszky, Csaba Juhász, Erika Sárközi, Márta Sárközi, Dr. Nóra Szilvásy Kálmánné, Dr. Katalin Szilvásy, Balázs Vass, Gábor Vass a István Kurucz. 

Spoločnosť 7-FŐ vlastní 39,4 %-ný majetkový podiel v spoločnosti FERROBETON a uvedené fyzické osoby vlastnia spolu 60,6 %-ný majetkový podiel v spoločnosti FERROBETON. Z predložených podkladov a informácií ďalej vyplýva, že Gábor Dubrovszky, Lajos Vass, Dr. Zoltán Szilvásy, Péter Juhász, György Sárközi, Béla Szőke, Veronika Tóth a Zoltán Tóth Tamás, ktorí vlastnia akciové podiely v spoločnosti FERROBETON sú zároveň majiteľmi obchodných podielov v spoločnosti 7-FŐ, pričom všetci spoločne vlastnia 100 %-ný obchodný podiel v spoločnosti 7-FŐ. 

Dňa 13.12. 2007 bola uzatvorená Zmluva o kúpe a predaji akcií a podielov, na základe ktorej nadobudne spoločnosť CRH 100 % akcií v spoločnosti FERROBETON. Z ustanovení Zmluvy o kúpe a predaji akcií a podielov úrad zistil, že spoločnosť CRH uskutočnením posudzovanej transakcie nadobudne od fyzických osôb, ktoré sú akcionármi spoločnosti FERROBETON 60,6 % akcií v spoločnosti FERROBETON a zároveň nadobudne od fyzických osôb, ktoré sú majiteľmi obchodných podielov v spoločnosti 7-FŐ 100 %-ný obchodný podiel v spoločnosti 7-FŐ. Vzhľadom na to, že spoločnosť 7-FŐ je majiteľom 39,4 % akcií v spoločnosti FERROBETON, spoločnosť CRH nadobudnutím 100 %-ného obchodného podielu v spoločnosti 7-FŐ získa zároveň 39,4 % akcií v spoločnosti FERROBETON.

Uskutočnením posudzovanej transakcie tak spoločnosť CRH nadobudne 60,6 % akcií v spoločnosti FERROBETON priamo a 39,4 % akcií v spoločnosti FERROBETON nepriamo prostredníctvom nadobudnutia 100 %-ného obchodného podielu v spoločnosti 7-FŐ. Na základe vyššie uvedených skutočností úrad dospel k záveru, že uskutočnením posudzovanej transakcie nadobudne spoločnosť CRH možnosť samostatne vykonávať rozhodujúci vplyv pri prijímaní strategických rozhodnutí v spoločnosti FERROBETON, čím získa spoločnosť CRH možnosť vykonávať výlučnú kontrolu v spoločnosti FERROBETON.

Vzhľadom na vyššie uvedené skutočnosti úrad zistil, že uzatvorením Zmluvy o kúpe a predaji akcií a podielov vznikla koncentrácia medzi podnikateľmi CRH a FERROBETON podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ CRH, ktorý získava výlučnú kontrolu nad podnikom podnikateľa FERROBETON. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie je teda účastníkom koncentrácie podnikateľ CRH, ktorý získava výlučnú kontrolu nad podnikom podnikateľa FERROBETON, ako aj podnikateľ FERROBETON, nad ktorým je výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že účastník koncentrácie CRH dosiahol za uzatvorené účtovné obdobie predchádzajúce vzniku predmetnej koncentrácie, t. j. za rok 2006, celkový obrat na území Slovenskej republiky vyšší ako 500 000 000 Sk a účastník koncentrácie FERROBETON dosiahol v roku 2006 celosvetový celkový obrat vyšší ako 1 200 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe a predaji akcií a podielov, ktorá bola uzatvorená dňa 13. 12. 2007. Vzhľadom na to, že oznámenie predmetnej koncentrácie bolo doručené úradu dňa 30. 01. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Vzhľadom na aktivity účastníkov koncentrácie CRH a FERROBETON na území Slovenskej republiky, ktoré sa prekrývajú v oblasti dodávok stropných systémov (konštrukcií) pre občiansku výstavbu, účastníci koncentrácie zadefinovali relevantný trh z tovarového hľadiska ako relevantný trh výroby a predaja stropných systémov (konštrukcií) pre občiansku výstavbu. 

Podľa účastníka konania relevantný trh výroby a predaja stropných systémov (konštrukcií) pre občiansku výstavbu zahŕňa výrobu, nákup a predaj stropných systémov, ktorými sú najmä veľkoplošné železobetónové dosky s predpätím, veľkoplošné železobetónové dosky bez predpätia, systém stropu nosník v spojení s vložkou a monolitické stropy. 

Z oznámenia koncentrácie vyplýva, že stropné systémy určené pre občiansku výstavbu sa odlišujú od stropných systémov pre iné výstavby (najmä priemyselné) najmä v tom, že stropné systémy pre občiansku výstavbu možno použiť bez ďalšej úpravy na stropy do rozpätia 7 až 8 metrov. V prípade, že rozpätie stropu konkrétnej stavby presahuje vyššie uvedené rozpätie, vyžaduje sa úprava a prispôsobenie stropného systému na konkrétny prípad.  

V súvislosti s možnou segmentáciou predmetného relevantného trhu úrad uskutočnil prieskum medzi podnikateľmi, ktorí podnikajú na území Slovenskej republiky na relevantnom trhu výroby a predaja stropných systémov (konštrukcií) pre občiansku výstavbu. Z odpovedí oslovených podnikateľov ako aj z podkladov predložených účastníkom konania vyplýva, že jednotlivé stropné systémy sú z hľadiska účelu, fyzikálnych a technických charakteristík a ceny navzájom zastupiteľné. 

Predaj stropných systémov (konštrukcií) pre občiansku výstavbu sa na území Slovenskej republiky uskutočňuje podľa oznámenia koncentrácie prostredníctvom stavebním, resp. priamo drobným zákazníkom. Existujú však aj spoločnosti, ktoré predmetné stropné systémy vyrábajú najmä pre vlastnú potrebu pre účely realizácie stavebných zákaziek a dielo odovzdávajú konečnému objednávateľovi ako celok vrátane zabudovaných stropných systémov. 

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantnom trhu výroby a predaja stropných systémov (konštrukcií) pre občiansku výstavbu v Slovenskej republike, úrad ponechal pre účely tohto rozhodnutia presnú definíciu predmetného tovarového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na tovarový relevantný trh výroby a predaja stropných systémov (konštrukcií) pre občiansku výstavbu. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z priestorového hľadiska vymedzili účastníci koncentrácie relevantný trh výroby a predaja stropných systémov (konštrukcií) pre občiansku výstavbu územím Slovenskej republiky. Z oznámenia koncentrácie ako aj z prieskumu úradu zároveň vyplýva, že podnikaniu na predmetnom relevantnom trhu na území Slovenskej republiky, ale ani podnikaniu na širšom území, nebránia žiadne významné ekonomické, technické, právne alebo administratívne prekážky. Z predložených podkladov a informácií úrad zistil, že základné parametre, ktoré musia spĺňať všetky stropné systémy sú únosnosť a priehyb v zmysle normy STN 73 1201 a na relevantný trh výroby a predaja stropných systémov (konštrukcií) pre občiansku výstavbu na území Slovenskej republiky možno uvádzať iba stavebné výrobky, ktoré sú označené značkou zhody podľa zákona č. 90/1998 Z.z. o stavebných výrobkoch v znení neskorších predpisov alebo ktorého vhodnosť na použitie v stavbe bola preukázaná v členskom štáte Európskej únie alebo v členskom štáte Európskeho združenia voľného obchodu.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantnom trhu výroby a predaja stropných systémov (konštrukcií) pre občiansku výstavbu, úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh výroby a predaja stropných systémov (konštrukcií) pre občiansku výstavbu na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na to, že tak ako už bolo uvedené vyššie, aktivity účastníkov koncentrácie sa v predmetnom prípade prekrývajú na relevantnom trhu výroby a predaja stropných systémov (konštrukcií) pre občiansku výstavbu, úrad považuje predmetnú koncentráciu za koncentráciu horizontálneho charakteru. 

Pri posudzovaní dopadov predmetnej koncentrácie na hospodársku súťaž na vymedzenom relevantnom trhu úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzenom relevantnom trhu. 

Z oznámenia koncentrácie vyplýva, že relevantný trh výroby a predaja stropných systémov (konštrukcií) pre občiansku výstavbu sa vyznačuje vysokou úrovňou konkurencie, možnosťou vstupu ďalších podnikateľov a účastníci koncentrácie odhadujú v nasledujúcich piatich rokoch nárast predmetného relevantného trhu. Podľa kvalifikovaného odhadu účastníka konania bola celková veľkosť relevantného trhu výroby a predaja stropných systémov (konštrukcií) pre občiansku výstavbu v roku 2006 tri milióny m2.

Na základe celkového objemu realizovaných stropných systémov (konštrukcií) pre občiansku výstavbu dosiahol účastník koncentrácie CRH podľa údajov uvedených v oznámení koncentrácie v roku 2006 na území Slovenskej republiky podiel na predmetnom relevantnom trhu menej ako 4 % a účastník koncentrácie FERROBETON dosiahol v roku 2006 na území Slovenskej republiky podiel na predmetnom relevantnom trhu menej ako 1 %.

Predaj a distribúciu predmetných stropných systémov uskutočňuje účastník koncentrácie CRH prostredníctvom štyroch predajných miest spoločnosti Premac rozmiestnených v rámci Slovenskej republiky. Účastník koncentrácie FERROBETON zabezpečuje distribúciu svojich produktov na predmetnom relevantnom trhu prostredníctvom dcérskej spoločnosti TransCom prostredníctvom jedného predajného miesta.

Za najvýznamnejších konkurentov na relevantnom trhu výroby a predaja stropných systémov (konštrukcií) pre občiansku výstavbu považujú účastníci koncentrácie podnikateľov Wienerberger-Slovenské tehelne, spol. s r. o., Pezinské tehelne, a. s., IPEĽSKÉ TEHELNE, a. s., Xella Slovensko, spol. s r. o., PRESPOR, spol. s r. o., PREFA Sučany, a. s., PREFA Bytča – Hrabové, a. s., Slovpanel, a. s., VÁHOSTAV – SK, a. s., Bystrická inštalačná spoločnosť – BIS, s. r. o., LIBETO, a. s. a PRESCOT, s. r. o.. Z oznámenia koncentrácie ako aj z odpovedí oslovených konkurentov úrad zistil, že na relevantnom trhu výroby a predaja stropných systémov (konštrukcií) pre občiansku výstavbu pôsobia viacerí podnikatelia a vzhľadom na výšku ich trhových podielov ide v predmetnom prípade o pomerne rozdrobený relevantný trh. 

Z vyššie uvedených skutočností vyplýva, že vzhľadom na charakter a štruktúru predmetného relevantného trhu a vzhľadom na výšku trhového podielu účastníka koncentrácie FERROBETON sa uskutočnením posudzovanej koncentrácie trhový podiel účastníka koncentrácie CRH zvýši iba minimálne, nedôjde tým k zmene existujúcej štruktúry predmetného relevantného trhu a účastníci predmetnej koncentrácie budú aj po uskutočnení posudzovanej koncentrácie vystavení podstatnej hospodárskej súťaži na predmetnom relevantnom trhu a nebudú sa môcť správať nezávisle od svojich konkurentov, dodávateľov a odberateľov. 

Po preskúmaní a komplexnom vyhodnotení všetkých získaných podkladov a informácií, tak úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja stropných systémov (konštrukcií) pre občiansku výstavbu na území Slovenskej republiky. 

Podľa § 33 zákona úrad listom číslo 994/PMÚ SR/2008 zo dňa 11. 03. 2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 1016/2008 dňa 12. 03. 2008, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Viliam Karas
MAPLE & FISH, s. r. o.
advokátska kancelária
Rajská 15/A
811 01 Bratislava